René Skau Björnsson (S), 1999-12-02:
Jeg vil godt starte med at slå fast, at langt de fleste børnefamilier klarer sig godt i dagens Danmark; det glemmer vi en gang imellem.
De seneste undersøgelser viser, at til trods for at begge forældre arbejder, har kernefamilien det godt.
Men det betyder selvfølgelig ikke, at politikudviklingen stopper, for børne- og familiepolitik er en kontinuerlig proces, og det er en klar målsætning i Socialdemokratiets politik, at børnefamilierne skal have gode rammer.
Vi skal give børnene en ordentlig opvækst.
De er borgere her i samfundet, og det er også vores ansvar, at de får en opvækst, der kan sikre en god udvikling.
Som statsministeren og de andre ministre var inde på, har regeringen allerede gjort meget siden 1993 for at give børnefamilierne bedre vilkår, og jeg skal lige nævne eller minde om et par af dem, for det kan jo åbenbart ikke siges ofte nok.
Der er skabt 150.000 nye daginstitutionspladser, der er indført børnepasningsorlov, og der er indført børnefamilieferiedage - alt sammen tiltag, der har givet forældrene mulighed for, at tilværelsen bliver lidt mindre stresset og altså skaber bedre sammenhæng mellem arbejde og fritid. De lavestlønnedes forhold har hele tiden været et centralt spørgsmål for Socialdemokratiet, og i forbindelse med pinsepakken blev fripladsgrænsen for daginstitutioner hævet.
Ved at hæve fripladsgrænsen har vi gjort det økonomiske råderum større for de børnefamilier, som er økonomisk dårligt stillet, så også de får mulighed for at træffe valg, så når nogle siger, at der ikke er sket noget på børneområdet de sidste 5-6 år, er det simpelt hen ikke rigtigt.
For det første skal den være ansvarlig.
Nye udvidelser på børneområdet kræver, at vi ved, hvordan vi vil finansiere dem.
Hvis vi ikke tænker økonomi, samtidig med at vi tænker familiepolitik, hænger tingene ikke sammen.
Det hænger f.eks. ikke sammen at lade småbørnsforældre forlade arbejdsmarkedet i en tid, hvor samfundet har behov for deres bidrag.
For det andet skal børne- og familiepolitikken tage udgangspunkt i nutidens samfund, nutidens forældre og nutidens børn.
Blandt nutidens forældre er der mange, der ønsker at gøre karriere, både kvinder og mænd, og det skal de have mulighed for, men det må ikke gå ud over børnene.
Forholdene for en børnefamilie i 1999 er ikke som i 1950'erne, hvor moderen gik hjemme pr. tradition.
I mange børnefamilier i dag er det et bevidst valg, at både mor og far arbejder.
Børnefamilierne prioriterer selv mellem tid og arbejde.
Socialdemokratiet vil til stadighed sørge for gode rammer for den moderne børnefamilie med arbejdende forældre, så hverdagen kan hænge sammen, og i lovkataloget for det kommende år har regeringen fremsat en række forslag, der skal skabe bedre ligevægt mellem arbejdsliv og familieliv.
Det handler bl.a. om at sikre pasningsgaranti i alle kommuner, tilskynde kommunerne til at oprette pasning på tværs af kommunegrænserne, og gøre børnepasningsorloven mere fleksibel, så det bliver muligt for både far og mor at tage orlov i kortere perioder - for nu bare at nævne nogle af de lovforslag, der er på bedding.
Alle disse initiativer handler netop om at gøre det lettere at bygge bro mellem arbejdsliv og familieliv.
Det handler om mere kvalitet og mere tid til børnefamilierne, og det handler om den nærmeste fremtid.
Gennem det ca. 1½ år, jeg nu har været medlem af dette Folketing, har jeg i hvert fald lært én ting, nemlig
at politik også handler om prioriteringer.
Socialdemokratiet har sammen med partierne bag finansloven for det kommende år bevidst valgt at prioritere de truede børn.
En undersøgelse udført for Socialministeriet har påpeget, at mellem 10 og 15 pct. af alle danske børn kan betegnes som truede, og dér har vi en kæmpeopgave.
Også de skal have mulighed for at få et ordentligt liv på trods af, at de første år ikke gav dem de bedste forudsætninger.
Derfor er der gennem finanslovforhandlingerne kommet en række initiativer på bedding, som vil sikre en bedre indsats over for de truede børn og unge.
Lad mig bare nævne: Udvidede klubtilbud blev der afsat 50 mio. kr. til, gennem satspuljemidlerne er der afsat over 400 mio. kr. til en styrket indsats over for de truede børn og unge, og næste år kommer der et lovforslag om en tidligere og bedre indsats i fjernelsessager.
Det er forholdene for udsatte og truede børn, Socialdemokratiet mener skal prioriteres højest i den nærmeste fremtid, og derfor vil jeg gerne på vegne af Socialdemokratiet, CD og De Radikale fremsætte følgende:
Forslag til vedtagelse »Folketinget lægger speciel vægt på, at der i de kommende år sker en prioritering af den sociale indsats over for de vanskeligt stillede børn og unge og deres familier, og konstaterer - at der især bør satses på indsatsen for de truede børn og unge, og - at der ved satspuljeforhandlingerne og finanslovforhandlingerne er afsat betydelige beløb til at gennemføre en indsats målrettet de truede børn og unge.«